[bookmark: _GoBack]Támogatott neve: Knap Árpád
Esemény: European Sociological Association 14th Conference (Europe and Beyond: Boundaries, Barriers and Belonging)
Hely: Manchester, Nagy-Britannia
Időpont: 2019. augusztus 20-23.


A konferencia az Európai Szociológiai Társaság (European Sociological Association) kétévente megrendezendő eseménye, amelyen több mint 700 session-ben hangzottak el előadások, az ESA 37 Research Network-jének szervezésében. A konferencia azon túl, hogy lehetőséget biztosít betekinteni más országokból származó résztvevők tudományos munkájába, az alkalmazott módszerekbe, és a kutatott témákba, alkalmat ad nemzetközi kapcsolatok kiépítésére, együttműködés kialakítására. 
Témavezetőmmel, Barna Ildikóval közös kutatásunkban az interneten jelen lévő gyűlöletbeszéd terjedését, annak tartalmát és egyéb sajátosságait kutatjuk elsődlegesen a természetesnyelv-feldolgozás (Natural Language Processing – NLP) módszereivel. Az NLP egy interdiszciplináris kutatási terület, amely az informatika, a mesterséges intelligencia és a nyelvészet közös metszetében található, és az interneten nagy mennyiségben létrejövő, javarészt strukturálatlan szöveges adatok (például cikkek, kommentek, közösségi média tartalmak) feldolgozását teszi lehetővé, a társadalomtudományi érdeklődés kapcsán elsődleges fontosságú kérdések megválaszolására adva lehetőséget. Ez az új kutatási terület különösen fontossá teszi a nemzetközi kapcsolatépítést, a folyamatosan és dinamikusan fejlődő módszertanban való naprakészség elősegítése érdekében.
Jelenlegi kutatásunkban az egyik legnagyobb szélsőséges magyar weboldal, a Kuruc.info több mint 2000 cikkét és több mint 50 000 kommentjét elemeztük topikmodellezéssel. Előadásunkban bemutattuk korábban megjelent cikkünk (Antisemitism in Contemporary Hungary: Exploring Topics of Antisemitism in the Far-Right Media Using Natural Language Processing) eredményeit, valamint a cikkben még nem szereplő, a kommenteken alapuló új modelleket. 
Az előadást követően számos kérdést és véleményt kaptunk, amelyeket a további munkánkban felhasználhatunk. Több külföldi résztvevővel is tervezünk kialakítani közös kutatásokat, amelyek javítják a nemzetközi publikációs lehetőségeinket. 
A konferencia arra is lehetőséget biztosított, hogy a gyűlöletbeszéd, antiszemitizmus és a kvantitatív módszerek kapcsán az előadásokból értesüljek mások kutatásairól, módszertani ötleteket merítsek. Különösen érdekesnek találtam a Quantitative Methods és az Ethnic Relations, Racism and Antisemitism Research Network-ök előadásait, illetve ezek közös session-jeit. 
